Diari Oficial de la Generalitat Valenciana


Sumari del DOGV 5417, del 29-12-2006 (2006/14299)

Informació pública de la convocatòria d'oposició lliure per a cobrir, amb personal funcionari de carrera, 15 places d'agent de policia local.
---------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/14410


Data del document
:   07-11-2006

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * concurs administratiu
    * administració local
    * policia

Informació pública de la convocatòria d'oposició lliure per a cobrir, amb personal funcionari de carrera, 15 places d'agent de policia local. [2006/Q14001]  
En compliment de l'Acord adoptat per la Junta de Govern Local, de data 23 d'octubre de 2006, es publica la convocatòria de l'oposició lliure per a cobrir, amb personal funcionari de carrera, 15 places d'agent de la policia local, amb subjecció a les bases següents:  
Primera. Objecte de la convocatòria  
És objecte de la present convocatòria la provisió en propietat, mitjançant oposició lliure, de 15 places de la policia local d'esta ciutat, categoria agent, enquadrades dins de l'escala d'administració especial, subescala B) servicis especials, classe a) policia local i els seus auxiliars, i pertanyents a l'oferta pública d'ocupació de 2006. Altres set places de l'oferta d'ocupació es proveiran per concurs de mobilitat en convocatòria simultània.  
1.1 Retribució.  
Les places convocades estan dotades amb el sou corresponent al grup C, dues pagues extraordinàries, triennis i la resta de retribucions complementàries que corresponguen d'acord amb la legislació vigent i acords municipals.  
1.2 Publicitat de la convocatòria.  
La convocatòria s'anunciarà en el Butlletí Oficial de la Província d'Alacant, en el Diari Oficial de la Generalitat i al tauler d'anuncis del Servici de Recursos Humans, i se n'inserirà un extracte en el Boletín Oficial del Estado.  
El text íntegre de les bases es remetrà a l'Institut Valencià de Seguretat Pública.  
1.3 Acumulació de vacants de mobilitat.  
Les places convocades pel torn de mobilitat i que no resulten cobertes s'incrementaran a les d'accés lliure.  
Segona. Condicions dels aspirants  
Per a prendre part en l'oposició, és necessari:  
2.1 Condicions generals.  
2.1.1 Tindre la nacionalitat espanyola.  
2.1.2 Estar en possessió del títol de Batxiller Superior, BUP, FP 2 o equivalent, com a mínim, o complir els requisits exigits per a obtindre'l en la data en què acabe el termini de presentació d'instàncies.  
2.1.3 No patir malaltia o defecte físic que impedisca el normal exercici de les funcions d'acord amb el quadre d'exclusions mèdiques, annex a la convocatòria.  
2.1.4 No haver sigut separat mitjançant expedient disciplinari del servici de l'Estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.  
2.1.5 Tindre complits 18 anys sense excedir l'edat de 30 anys. Només als efectes de l'edat màxima, es compensarà el límit amb els servicis prestats anteriorment a l'administració local com a policia local o auxiliar de la policia local.  
2.1.6 Tindre una estatura mínima de l,65 metres els hòmens i l,60 metres les dones.  
2.1.7 Estar en possessió dels permisos que habiliten per a la conducció de vehicles de les classes B i A, que permeten la conducció de motocicletes amb unes característiques de potència que no sobrepassen els 25 kW, o una relació potència/pes no superior a 0,16 kW/kg.  
2.2 Nacionals d'altres països.   
A les proves de la present convocatòria no s'admetrà la concurrència d'aspirants de nacionalitat diferent de l'espanyola (article 12.2 del Text Refós de la Llei de la Funció Pública Valenciana).  
2.3 Equivalència de títols.  
Correspon a l'autoritat acadèmica competent declarar l'equivalència de títols.  
Els títols estrangers hauran d'estar degudament convalidats en la data de finalització del termini de presentació d'instàncies.  
Tercera. Instàncies  
3.1 Presentació d'instàncies.  
Les instàncies en què se sol·licita prendre part en les proves s'adreçaran al president de la corporació, i es presentaran al Registre General d'esta durant el termini de 20 dies naturals, comptadors des de l'endemà de la publicació de l'extracte de la convocatòria en el Boletín Oficial del Estado.  
Les instàncies també podran presentar-se en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú. En este cas, haurà d'estampar-se, en la pròpia sol·licitud, el segell del registre de l'organisme en què es presente o el segell de certificat postal de qualsevol oficina de Correus.  
Els opositors manifestaran en la instància que complixen totes i cada una de les condicions que s'exigixen en la base segona, referides a la data en què acabe el termini de presentació de sol·licituds i que es comprometen a prestar el preceptiu jurament o promesa.  
3.2 Taxes per drets d'examen.  
En el moment de presentar la sol·licitud, s'hi adjuntarà un resguard d'haver ingressat a les arques municipals la quantitat d'11,95 euros, en concepte de taxes per drets d'examen.  
Estes taxes es faran efectives, directament o per mitjà de transferència, en el compte «taxa inscripció proves selecció», de la Caja de Ahorros del Mediterráneo, sítia a la plaça de Baix, número 11, de la qual és titular l'Ajuntament d'Elx i el codi d'identificació és el 2090 0006 14 3399914698. Caldrà especificar en el document d'ingrés a quina prova selectiva correspon.  
L'impagament dels drets d'examen, o el fet de no aportar el justificant de l'ingrés, o no especificar a quina prova selectiva correspon, donarà lloc a l'exclusió de l'aspirant en la resolució mitjançant la qual s'aprove la relació d'aspirants admesos i exclosos.  
3.4 Exempció de la taxa.  
Per a obtindre el dret a exempció, caldrà aportar, juntament amb la instància, un certificat expedit per l'organisme competent en la matèria (actualment el Servici Valencià d'Ocupació i Formació), expressiu que l'interessat es troba en situació de desocupació, com a mínim, durant un termini continuat de temps superior a un any i que no percep ni subsidi ni prestació per desocupació. Si es no poguera aportar este certificat en el moment de presentar la instància, s'ingressarà la taxa, i se'n podrà sol·licitar la devolució en els 10 dies següents a la finalització del termini d'admissió de sol·licituds, mitjançant una instància a què s'acompanyarà llavors l'esmentat certificat.  
La no presentació de l'esmentat certificat, el fet de no haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es referix la base quarta.  
Quarta. Admissió d'aspirants  
4.1 Relació d'aspirants.  
Finalitzat el termini reglamentari de presentació de sol·licituds, la Presidència de la corporació farà pública la llista provisional d'aspirants admesos i exclosos en el Butlletí Oficial de la Província d'Alacant i al tauler d'edictes del Servici de Recursos Humans, i es concedirà un termini de 10 dies hàbils per a esmenar el defecte que n'haja motivat l'exclusió, o per a realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que serà feta pública en la forma indicada.  
4.2 Seran causes d'exclusió a més de les ja indicades:  
. No complir algun dels requisits a què es referix la base segona.  
. L'omissió de la firma en la sol·licitud.  
. L'omissió en la sol·licitud del número del document nacional d'identitat.  
Cinquena. Tribunal qualificador  
La composició serà predominantment tècnica, i els vocals hauran de posseir titulació o especialització iguals o superiors a les exigides per a l'accés a les places convocades i estarà constituït de la forma següent:  
5.1 Composició.  
President:  
. El de la corporació o membre d'esta en qui delegue.  
Vocals:  
. Un representant designat per la Direcció General de la Generalitat Valenciana competent en matèria de policia local.  
. Un representant designat per la Direcció General de la Generalitat Valenciana competent en matèria d'administració local.  
. El regidor delegat de la policia local.  
. El cap de la Policia Local d'Elx.  
. Un regidor del Grup Popular.  
. Dos funcionaris de carrera, a proposta de la representació sindical.   
. Dos funcionaris de carrera, designats per la corporació.  
Secretari:  
. El de la corporació o funcionari en qui delegue.  
5.2 Suplents.  
El tribunal quedarà integrat pels suplents respectius, que simultàniament amb els titulars, s'hauran de designar per al secretari i les vocalies d'este tribunal no delegables.  
5.3 Designació i publicitat.  
La designació dels membres del tribunal i els seus assessors es farà pública en el Butlletí Oficial de la Província d'Alacant i al tauler d'edictes del Servici de Recursos Humans.  
La publicació de la composició nominal s'efectuarà almenys un mes abans del començament de la realització de les proves.  
5.4 Constitució i actuació.  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.  
5.5 Assessors tècnics.  
Quan la naturalesa de les proves ho requerisca podran designar-se assessors especialistes, que col·laboraran amb el tribunal i exerciran la seua respectiva especialitat tècnica.  
5.6 Abstencions i recusacions.  
Hauran d'abstindre's de formar part dels òrgans de selecció de personal, i ho notificaran a l'Alcaldia:  
. Els qui en els cinc anys anteriors a la publicació de la convocatòria hagueren realitzat tasques de preparació d'aspirants a proves selectives d'accés a l'administració pública.  
. Els qui es troben sotmesos en algun dels supòsits a què es referix l'article 28.2 de la Llei 30/1992.  
Així mateix, els aspirants podran recusar-los en la forma que disposa l'article 21 de l'esmentada llei.  
5.7 De l'absència del president.  
Si una vegada constituït el tribunal i iniciada la sessió s'absenta el president, este designarà d'entre els vocals concurrents el qui el substituirà durant la seua absència, que podrà ser, en primer lloc, un regidor si n'haguera i, si no n'hi ha, el vocal de major edat.  
5.8 Actes.  
De cada sessió, el secretari estendrà una acta, on es faran constar les qualificacions dels exercicis i també les incidències i les votacions que s'hi produïsquen. Les actes numerades i rubricades constituiran l'expedient, que reflectirà el procés selectiu dut a terme.  
Sisena. Començament i desenvolupament de les proves  
6.1 Actuació dels aspirants.  
L'orde d'actuació dels aspirants, segons el sorteig efectuat a este efecte, per als exercicis que no es puguen realitzar conjuntament, s'iniciarà per aquells aspirants el primer cognom dels quals comence per la lletra N.  
Els aspirants acudiran a les proves proveïts del document nacional d'identitat, perquè, en qualsevol moment de la realització de l'exercici, en puga ser comprovada la identitat.  
Els aspirants quedaran decaiguts en el seu dret a prendre part en les proves, si es personen als llocs de realització quan ja s'hagen iniciat aquelles o per la inassistència a estes, encara que es dega a causes justificades. Atés que es tracta de proves de caràcter individual i successiu, el tribunal podrà apreciar les causes al·legades i admetre l'aspirant, sempre que estes no hagen finalitzat i l'admissió no menyscabe el principi d'igualtat.  
6.2 Dates d'examen.  
Un mes abans de començar els exercicis, es farà públic en el Butlletí Oficial de la Província d'Alacant el dia, l'hora i el local en què hauran de tindre lloc.  
A la finalització de cada exercici, el tribunal farà saber als aspirants el lloc i el moment d'iniciació del següent, amb 12 hores, almenys, d'antelació al començament d'este, si es tracta del mateix exercici, o de 48 hores si es tracta d'un nou.  
Entre la finalització d'un exercici i el començament del successiu no transcorrerà un període de temps inferior a 72 hores ni superior a 45 dies naturals. Es podran reduir estos terminis, estant-ne d'acord el tribunal, si la totalitat dels aspirants concurrents n'hi presta per escrit el consentiment.  
Setena. Procés de selecció  
7.1 Proves que consta.  
Constarà de proves psicotècniques, reconeixement mèdic, fase d'oposició, curs selectiu i període de pràctiques.  
7.2 Proves psicotècniques.  
Consistiran en la superació d'un test psicotècnic aptitudinal i de personalitat, que serà d'obligada realització i eliminatori.  
El barem per al reconeixement psicotècnic, amb expressió dels factors que cal mesurar, serà el que consta en l'apartat I, aptituds mentals, i apartat II, personalitat, de l'annex III de l'Orde de 23 de novembre del 2005, de la Conselleria de Justícia, Interior i Administracions Públiques, inserida en el Diari Oficial de la Generalitat de 2 de desembre de 2005.  
Les característiques del test aptitudinal són les que consten a l'annex III/C/1 de l'Orde de 23 de novembre de 2005, esmentada anteriorment; i les característiques del test actitudinal figuren així mateix a l'annex de la dita orde.  
En relació amb la personalitat, una vegada superades les puntuacions mínimes en les escales de control de les respostes (sinceritat, desitjabilitat social o qualsevol altra d'anàloga) s'haurà de realitzar una anàlisi global de l'estructura de la personalitat, de conformitat amb el que establix l'apartat b) de l'annex III de l'Orde de 23 de novembre de 2005.  
Per a aconseguir la qualificació d'«apte», els aspirants hauran de superar com a mínim, en el cas dels factors aptitudinales, quatre del nombre total dels factors que cal mesurar, entre els quals haurà d'estar, necessàriament, el d'intel·ligència general.  
La superació d'estes proves als municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa d'un any des de la realització i eximirà, durant este període, l'aspirant de tornar a realitzar-les.  
7.3 Fase d'oposició. Constarà dels següents exercicis, de caràcter obligatori:  
7.3.1 Primer. Eliminatori i qualificable d'apte o no apte. Consistirà a superar almenys quatre proves d'aptitud física de què consten en l'annex II de la convocatòria.  
Per a poder realitzar-les, prèviament, amb 48 hores d'antelació a l'inici d'estes, els aspirants aportaran en el Servici de Recursos Humans, un certificat mèdic oficial, en què se'n faça constar expressament la capacitat per a concórrer a les proves, així com que no es troben impedits o incapacitats per a l'accés a la funció pública.  
La data d'expedició d'este certificat no tindrà una antiguitat superior a 20 dies, comptats des d'aquell en què es realitzen les proves psicotècniques.  
7.3.2 Segon. Qüestionari. Eliminatori i qualificable de 0 a 10 punts. Consistirà a contestar correctament per escrit un qüestionari d'un mínim de 50 preguntes i màxim de 75 preguntes, amb quatre opcions de resposta de què només una serà vàlida, en un temps màxim d'1 hora i 30 minuts, sobre els temes indicats en els grups I a IV, ambdós inclusivament, que componen el temari de l'annex III. Penalitzaran les respostes errònies.  
El qüestionari podrà contindre, a més, preguntes de reserva, que els aspirants han de respondre, perquè siguen valorades en substitució de què, eventualment el tribunal puga declarar invalidades per causes justificades.  
7.3.3 Tercer. Desenvolupament de temari. Eliminatori i qualificable de 0 a 10 punts.  
Consistent a desenvolupar per escrit durant un temps màxim d'1 hora 30 minuts i mínim d'1 hora, dos temes triats per l'aspirant d'entre quatre extrets per sorteig, dels grups I a IV, ambdós inclusivament, del temari de l'annex III.  
Estos temes es llegiran en sessió pública davant del tribunal, que podrà formular les preguntes o aclariments que sobre estos jutge oportuns.  
Es valorarà la claredat d'idees i el coneixement sobre els temes exposats.  
7.3.4 Quart. Anglés o informàtica. Obligatori. No eliminatori i qualificable de 0 a 2 punts.  
Els aspirants, en la instància per la qual sol·liciten prendre part en la convocatòria, optaran per realitzar una de les dues proves següents:  
a) Anglés. Oral. Consistirà a demostrar coneixements d'anglés de grau elemental, durant el temps que el tribunal determine.  
b) Informàtica. Exercici pràctic sobre maneig de qualsevol de les ferramentes ofimàtiques Word, Excel o Acces de Microsoft, a nivell d'usuari, durant el temps que establisca el tribunal.  
7.3.5 Cinqué. Obligatori, no eliminatori i qualificable de 0 a 5 punts.  
Desenvolupament d'un exercici pràctic sobre la guia de carrers de la ciutat, consistent en la determinació d'itineraris per a vehicles (grup V del temari).  
7.3.6 Sisé. No eliminatori. Qualificable de 0 a 4 punts. Traducció d'un text del valencià al castellà i d'un altre del castellà al valencià, ambdós triats pel tribunal. Temps màxim 45 minuts.  
7.4 Reconeixement mèdic i mesurament d'estatura.  
Obligatori i eliminatori. Consistirà a comprovar que se supera l'estatura mínima a què es referix la base 2.1.6 i, en un examen mèdic, que cal realitzar al Servici de Prevenció de Riscos Laborals de l'ajuntament, mitjançant el qual caldrà acreditar que no es patix cap de les causes d'exclusió que s'expressen en l'annex I d'estes bases.  
Realitzaran la prova únicament aquells aspirants que, després d'haver superat la totalitat dels exercicis descrits anteriorment, tingueren cabuda en el nombre de places convocades.  
La superació d'esta prova, homologada expressament per l'Institut Valencià de Seguretat Pública, tindrà una validesa d'un any des de la realització, i quedaran exempts de realitzar-la aquells que, en este període, l'hagen superat, sempre que no es produïsquen malalties que, a juí del facultatiu mèdic, justifiquen tornar-les a passar.  
7.5 Curs selectiu.  
Els aspirants que hagen superat la fase d'oposició i no excedisquen del nombre de places convocades, s'incorporaran a l'Institut Valencià de Seguretat Pública, amb la presentació prèvia de la documentació exigida en la base novena per a realitzar un curs selectiu de contingut teoricopràctic de 700 hores lectives de duració.  
Aquells aspirants que hagueren realitzat amb anterioritat el curs selectiu per a l'accés a la mateixa escala de la policia local als municipis de la Comunitat Valenciana, quedaran exempts de realitzar-lo mitjançant una resolució del director general competent en matèria de policia, a proposta de la Direcció de l'Institut Valencià de Seguretat Pública, si no hagueren transcorregut més de quatre anys des de la data de realització i superació d'este curs i no se n'haguera alterat substancialment el contingut.  
7.6 Període de pràctiques.  
Els aspirants que superen el curs selectiu amb un informe favorable de l'Institut Valencià de Seguretat Pública, realitzaran un curs de pràctiques de dos mesos de durada a la Policia Local d'Elx.  
7.6.1 Nomenament de funcionaris en pràctiques i curs selectiu.  
Durant la realització del curs selectiu i el període de pràctiques, els aspirants seran nomenats funcionaris en pràctiques, amb dret a percebre, en tot cas, les retribucions íntegres del lloc a què aspiren.  
En cada convocatòria, els aspirants que no superen el curs teoricopràctic podran incorporar-se a l'immediatament posterior que, si no se supera, determinarà que quedaran definitivament decaiguts en el seu dret a participar en el procés de selecció.  
7.7 Anonimat.  
En la realització dels exercicis escrits, sempre que siga possible, s'haurà de garantir l'anonimat dels aspirants.  
Huitena. Qualificació dels exercicis  
8.1 Qualificació.  
Tots els exercicis són obligatoris, eliminatoris i qualificables de 0 a 10 punts, i es necessita aconseguir un mínim de 5 punts perquè es consideren superats, amb les excepcions següents:  
. El quart, no eliminatori i qualificable de 0 a 2 punts.  
. El cinqué, sobre la guia de carrers, no eliminatori i qualificable de 0 a 5 punts.  
. El sisé, sobre valencià, no eliminatori i qualificable de 0 a 4 punts.  
En les proves psicotècniques, les d'aptitud física i el reconeixement mèdic i mesurament d'estatura, el tribunal qualificarà els aspirants d'aptes o de no aptes, a la vista dels informes o certificats emesos pels assessors especialistes o facultatius corresponents.  
Les qualificacions dels exercicis de desenvolupament de temari s'obtindran sumant les puntuacions atorgades per cada un dels membres que componguen el tribunal, i dividint esta suma pel nombre dels seus components. En fer la qualificació, s'hauran de rebutjar totes les puntuacions màximes i mínimes quan entre estes hi haja una diferència de 4 punts o més, i servirà, si és el cas, com a punt de referència la puntuació màxima obtinguda.  
8.2 Publicitat.  
Les qualificacions de cada exercici es faran públiques al tauler d'edictes del Servici de Recursos Humans, el mateix dia en què s'acorden.  
8.3 Qualificació definitiva.  
La qualificació definitiva estarà determinada per la suma de punts aconseguits en el conjunt dels exercicis de l'oposició.  
8.4 Igualtat en la qualificació.  
En cas d'empat s'acudirà per a dirimir-lo a la major puntuació aconseguida en cada un dels exercicis, que s'aplicarà successivament en l'orde en què s'hagen realitzat. De persistir l'empat, es dirimirà, atenent als cognoms dels aspirants afectats, mitjançant l'aplicació de l'orde alfabètic que s'iniciarà per la lletra N, determinada en el sorteig realitzat en el seu dia.  
8.5 Qualificació del curs i del període de pràctiques.  
La qualificació del curs, tant del període teoricopràctic com de les pràctiques, correspondrà a l'Institut Valencià de Seguretat Pública i la valoració d'este curs es realitzarà basant-se en criteris objectius, que tindran en compte, entre altres, els punts següents: assimilació dels coneixements impartits, responsabilitat, dedicació, actituds davant el professorat i els altres alumnes, i tots aquells aspectes de l'actuació de l'aspirant que siguen necessaris per a valorar-ne la capacitat, amb vista a l'adequada prestació de les funcions del lloc.  
Novena. Relació d'aprovats, presentació de documents i nomenament com a funcionaris en pràctiques  
9.1 Relació definitiva d'aspirants aprovats.  
Resoltes les possibles al·legacions i esmenes, si n'hi ha, el tribunal dictarà una resolució en què fixarà la relació definitiva d'aspirants aprovats, per orde de puntuació, i estos no podran sobrepassar el nombre de places convocades, i elevarà l'esmentada relació a la Presidència de la corporació, perquè, amb la presentació prèvia pels interessats de la preceptiva documentació, atorgue els corresponents nomenaments de funcionaris en pràctiques. Al mateix temps remetrà a esta autoritat l'acta de la darrera sessió, en la qual hauran de figurar, per orde de qualificació, tots els opositors que, havent superat totes les proves, excediren del nombre de places convocades.  
9.2 Presentació de documents.  
Els opositors proposats presentaran en el Servici de Recursos Humans de l'ajuntament, en el termini de 20 dies naturals, comptador des de l'endemà de la publicació de la qualificació definitiva, els documents acreditatius de complir les condicions que per a prendre part en esta convocatòria s'exigixen en la base segona i que són:  
9.2.1 Fotocòpia del document nacional d'identitat acompanyada de l'original per a la compulsa.  
9.2.2 Còpia autenticada o fotocòpia (acompanyada de l'original per a la seua compulsa) del títol de Batxiller Superior, BUP, FP 2 o equivalent, o un certificat de complir els requisits per a l'obtenció. Si estos documents estigueren expedits després de la data en què va finalitzar el termini d'admissió d'instàncies, hauran de justificar el moment en què van concloure els seus estudis.  
9.2.3 El requisit a què es referix la base 2.1.3, s'entendrà obtingut si se supera el reconeixement mèdic de la base 7.4.  
9.2.4 Còpia compulsada dels permisos que habiliten per a la conducció de vehicles de les classes B i A, que permeten la conducció de motocicletes amb unes característiques de potència que no sobrepassen els 25 kW, o una relació potència/pes no superior a 0,16 kW/kg.  
9.2.5 Certificat negatiu del Registre Central de Penats i Rebels, referit a la data d'acabament de les proves selectives.  
9.2.6 Declaració jurada de no haver sigut separat, mitjançant expedient disciplinari del servici de qualsevol administració o ocupació pública.  
Així mateix presentaran declaració de compatibilitat i de no percepció d'havers passius.  
9.3 Exempcions.  
Els qui tinguen la condició de funcionaris públics estaran exempts de justificar documentalment les condicions i requisits ja demostrats anteriorment davant d'esta administració.  
9.4 Pèrdua del dret al nomenament.  
Quan algun o alguns dels aspirants aprovats renuncien a continuar en el procés de selecció, o en siguen exclosos per no tindre algun dels requisits exigits, no presentar la documentació, o per falsedat d'esta o per no superar el curs selectiu, s'anul·laran les actuacions respecte d'estos, i això sense perjuí de la responsabilitat en què, si és el cas, pogueren haver incorregut. El tribunal podrà proposar, llavors, la inclusió en la relació d'aprovats el mateix nombre d'aspirants que hagen superat les proves realitzades, que el d'exclosos per les causes anteriors, els quals s'incorporaran a la realització del curs selectiu en les mateixes condicions assenyalades per a la resta d'estos.  
Deu. Nomenament de funcionaris de carrera i presa de possessió  
10.1 Nomenament de funcionaris de carrera.  
Una vegada finalitzat el període de pràctiques, l'Institut Valencià de Seguretat Pública, formularà a la Presidència d'esta corporació proposta de nomenament com a funcionaris de carrera a favor dels aspirants que l'hagen superat.  
Els nomenaments hauran d'efectuar-se en el termini màxim de 15 dies, comptadors des de la recepció a l'ajuntament de la comunicació de l'institut a què es fa referència que participarà el resultat del curs.  
10.2 Presa de possessió.  
Els opositors nomenats per l'Alcaldia hauran de prendre possessió en el termini de 30 dies hàbils, comptadors des de l'endemà de la notificació del nomenament. Si no prenen possessió en el termini assenyalat, quedaran en la situació de cessants.  
10.3 Jurament.  
A l'acte de la presa de possessió, els funcionaris nomenats hauran de prestar jurament o promesa, d'acord amb la fórmula establida en l'article 31.c del Decret Legislatiu de 20 de març de 1991, del Consell de la Generalitat Valenciana, i en el Reial Decret 707/1979, de 5 d'abril (Boletín Oficial del Estado de 6 d'abril de 1979).  
Onze. Incidències  
El tribunal queda facultat per a resoldre els dubtes que s`hi presenten i prendre els acords necessaris per al bon orde de l'oposició, en tot allò no previst en estes bases.  
Dotze. Facultat de l'Alcaldia  
L'alcalde, degudament facultat per a això, adoptarà les resolucions pertinents respecte a l'admissió d'aspirants, la publicació d'anuncis i la resta de tràmits que procedisquen.  
Tretze. Impugnació de la convocatòria  
La convocatòria i les seues bases i tots els actes administratius que se'n deriven i de les actuacions del tribunal, podran ser impugnats pels interessats en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per Llei 4/1999, de 13 de gener).  
Concretament, contra les qualificacions del tribunal, a partir de la seua publicació, els aspirants podran presentar:  
. Dins del termini de 48 hores, les reclamacions o al·legacions que estimen oportunes, que seran resoltes pel mateix tribunal.  
. Dins del termini d'un mes, recurs d'alçada, que serà resolt pel president de la corporació.  
Catorze. Legislació aplicable   
En tot allò no previst en les presents bases caldrà ajustar-se al que disposa la Llei 30/1984, de 2 d'agost, de Mesures per a la Reforma de la Funció Pública; en el Reial Decret 364/1995, de 10 de març, pel qual s'aprova el Reglament General d'Ingrés del Personal al Servici de l'Administració de l'Estat; Llei 6/1992, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana; Decret 88/2001, de 24 d'abril, del Govern Valencià, pel qual s'establixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana, i normativa de desplegament; i Decret 33/99, de 9 de març, del Govern Valencià.  
Proves d'accés a places d'agents de la policia local.  
ANNEX I  
Quadre d'exclusions mèdiques. Base segona, apartats 2.1.3 i 2.1.6 i base setena, apartat 7.4.  
1. Talla mínima:  
. 1,65 metres els hòmens.   
. 1,60 metres les dones.  
2. Obesitat o primesa superior al 25% del pes ideal, calculat segons la fórmula PI=0,75 (talla en cm -150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.  
3. Ull i visió:  
3.1 Agudesa visual sense correcció inferior als dos terços de la visió normal en ambdós ulls.   
3.2 Despreniment de retina.   
3.3 Estrabisme.   
3.4 Hemianòpsies.   
3.5 Discromatòpsies.   
3.6 Qualsevol altre procés patològic que, a juí del facultatiu mèdic, dificulte de manera important l'agudesa visual.  
4. Oïda i audició.  
4.1 Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels.  
5. Aparell locomotor.  
Alteracions de l'aparell locomotor que limiten o dificulten el desenvolupament del seu treball, o que puguen agreujar-se, a juí del facultatiu mèdic, amb l'exercici, del lloc de treball (patologia òssia d'extremitats, retraccions o limitacions funcionals de causa muscular o articular, defecte de columna vertebral i altres processos ossis, musculars i articulares).  
6. Aparell digestiu.  
Qualsevol procés digestiu que, a juí del facultatiu mèdic, dificulte l'exercici del lloc de treball.  
7. Aparell cardiovascular.  
Hipertensió arterial de qualsevol causa, que no haurà de sobrepassar les xifres en repòs els 150 mn/hg en pressió sistòlica i els 85 mn/hg en pressió diastòlica; varius o insuficiència venosa perifèrica, així com qualsevol altra patologia o lesió vascular que, a juí del facultatiu mèdic, puga limitar l'exercici del lloc de treball.  
A juí del facultatiu es podrà repetir la prova quan concórreguen circumstàncies que així ho aconsellen.  
8. Aparell respiratori.  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori que dificulten el desenvolupament del seu treball.  
9. Sistema nerviós.  
Epilèpsia, depressió, psicosi, tremolor de qualsevol causa, alcoholisme, toxicomania i altres processos patològics que en dificulten el desenvolupament de la funció.  
10. Pell i fàneres.  
Cicatrius que produïsquen limitació funcional i altres processos que em dificulten o limiten el desenvolupament de la funció.  
11. Altres processos patològics.  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a juí del facultatiu mèdic, en limite o incapacite el desenvolupament del treball.  
Proves d'accés a les places d'agents de la policia local.  
ANNEX II  
Proves d'aptitud física.  
Escalada de corda amb presa de peus:  
. Hòmens, 4,50 metres en 12 segons.   
. Dones, 3,50 metres en 12 segons.  
Salt de longitud amb carrera:  
. Hòmens, 4,20 metres.   
. Dones, 4,00 metres.  
Salt d'altura:  
. Hòmens, 1,30 metres.   
. Dones, 1,10 metres.  
Carrera de velocitat en 60 metres:  
. Hòmens, 9 segons.   
. Dones, 10,60 segons.  
Carrera de resistència en 1.000 metres:  
. Hòmens, 3 minuts i 30 segons.   
. Dones, 4 minuts.  
Natació en 50 metres:  
. Hòmens, 51 segons.   
. Dones, 56 segons.   
Per a realitzar la prova de natació els aspirants han d'acudir proveïts de gorra de bany.  
La valoració en les proves de salt es realitzarà mesurant la distància efectiva.  
La corporació convocant declina tota responsabilitat que es derive dels accidents que pogueren ocasionar-se com a conseqüència de la realització d'estes proves.  
Proves d'accés a places d'agents de la policia local.  
ANNEX III  
Programa de temes per als exercicis segon i tercer.  
Grup I. Dret constitucional i administratiu.  
Tema 1. La Constitució espanyola de 1978. Estructura, contingut i principis bàsics. Reforma de la Constitució.  
Tema 2. Organització política de l'Estat espanyol. Classe i forma d'Estat. Organització territorial de l'Estat. La corona: funcions constitucionals del rei: successió i regència. La ratificació.  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: El Govern. Relacions entre el Govern i les Corts Generals. El poder judicial: estructura, organització i funcionament dels tribunals en el sistema espanyol.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.  
Tema 7. L'administració pública. La hisenda pública i l'administració tributària. El ciutadà i l'administració.   
Tema 8. El dret administratiu. Fonts. Normes no parlamentàries amb rang de llei. El reglament.  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.  
Tema 10. La Unió Europea. Institucions. L'ordenament jurídic de la Comunitat Europea. La recepció, aplicació i control del dret comunitari a Espanya.  
Grup II. Règim local i policia.  
Tema 1. El municipi: òrgans unipersonals de govern: l'alcalde. Els tinents d'alcalde. Els regidors.  
Tema 2. Òrgans col·legiats de govern: el ple de l'ajuntament. La junta de govern local. Òrgans consultius i participatius: les comissions informatives. Les juntes de districte.  
Tema 3. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures de les policies locals. Adquisició i pèrdua de la condició de funcionari.  
Tema 4. Responsabilitat dels funcionaris públics. Reglament de Règim Disciplinari. Incoació i tramitació d'expedients.  
Tema 5. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'alcaldia.  
Tema 6. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.  
Tema 7. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.  
Tema 8. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de la policia local.  
Tema 9. La legislació sobre policies locals i de coordinació de la policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari.  
Tema 10. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies Locals. Sistema retributiu de les policies locals de la Comunitat Valenciana. Premis i distincions.  
Grup III. Dret penal, policia administrativa i sociologia.  
Tema 1. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.  
Tema 2. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.  
Tema 3. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delicte relatiu a la prostitució. Infraccions a les disposicions de trànsit i seguretat constitutives de delicte.  
Tema 4. Delictes contra el patrimoni i l'orde socioeconòmic: furts, robatoris, extorsió, robatori i furt de vehicles.  
Tema 5. Delictes contra l'administració pública: prevaricació i altres comportaments injustos; abandonament de destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.  
Tema 6. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts. L'entrada i registre en lloc tancat.  
Tema 7. La policia judicial. De la comprovació del delicte i investigació del delinqüent. Funcions de la policia local com a policia judicial. L'atestat policial.  
Tema 8. Policia administrativa. Protecció civil. Medi Ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.  
Tema 9. Els grups socials. Formació dels grups socials. Les masses i la seua tipologia. El procés de socialització.  
Tema 10. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastre.  
Grup IV. Policia de trànsit i circulació.  
Tema 1. El trànsit i la seguretat vial: conceptes i objectius. L'home com a element de seguretat vial. Els conductors. Els vianants. El vehicle. Les vies.  
Tema 2. La normativa sobre trànsit, circulació de vehicles de motor i seguretat vial: la Llei de Bases i el seu text articulat. Tipificació de les principals infraccions. Infraccions de trànsit que constituïxen delicte. El Codi de Circulació i els seus preceptes encara vigents.  
Tema 3. El Reglament General de Circulació. Estructura. Principals normes de circulació.  
Tema 4. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.  
Tema 5. Reglament General de Vehicles. Normes generals. Categories. Les seues condicions tècniques. La Inspecció Tècnica de Vehicles. Assegurança obligatòria de responsabilitat civil. Infraccions i diligències policials.  
Tema 6. Reglament del Procediment Sancionador en Matèria de Trànsit. Fases del procediment i contingut. Mesures cautelars: immobilització de vehicles. Retirada de vehicles de la via.  
Tema 7. El transport. Classes de transport. Servici públic de viatgers i servici públic de mercaderies o mixtos. El servici privat. Transport escolar i de menors. Transport de mercaderies perilloses.  
Tema 8. Alcoholèmia. Legislació aplicable. Taxa d'alcoholèmia. Normes d'aplicació per a les proves reglamentàries. Infraccions i diligències policials.  
Tema 9. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.  
Tema 10. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.  
Grup V. Matèria local.  
Tema únic. La guia de carrers de la ciutat d'Elx.  
Elx, 7 de novembre de 2006.. El tinent d'alcalde d'Organització de Recursos Humans i Qualitat: Carlos Gosálbez Arnau.